**Tájékoztatás a GINOP-5.1.1.-15 Út a munkaerőpiacra kiemelt projekt**
**Komárom-Esztergom megyei részprojektjéről**

A kiemelt projekt **célja** hogy a 25 év feletti álláskereső vagy egyéb módon inaktív személyek foglalkoztathatósága, így munkavállalási és munkahely-megtartási esélye javuljon, valamint hogy elősegítsük a közfoglalkoztatásból kikerülő személyek elsődleges munkaerőpiacon történő elhelyezkedését.

A projekt **célcsoportja** a 25-64 év közötti álláskeresők, vagy a járási hivatalok foglalkoztatási osztályain egyéb módon nyilvántartott személyek, valamint a közfoglalkoztatásból kikerülők.

Közülük külön figyelmet fordítunk a programban az olyan munkaerőpiaci szempontból hátrányos helyzetű célcsoportokra, mint a tartós (legalább hat hónapja nyilvántartásban szereplő) álláskeresők, az alacsony iskolai végzettségűek, a közfoglalkoztatásból 30 napnál nem régebben kikerülő személyek, a gyermekgondozás vagy hozzátartozó ápolása után munkaerőpiacra visszatérők, illetve az életkor alapján szenzitív csoportba tartozó (25-30 év közötti pályakezdő, valamint 50 év feletti) ügyfelek köre. Ők **kiemelt célcsoportjai** a programnak.

A megvalósítás **időtartama** 2015.10.01 - 2021.10.31. A projektbe történő **belépésre 2021. július 31-ig van lehetőség**.

A programban alkalmazott **foglalkoztatáspolitikai eszközök** három csoportja a **humán szolgáltatás** (tanácsadásban, mentori segítségnyújtásban minden programba vont álláskereső részesül), a **munkaerőpiaci képzés** és a **foglalkoztatás bővítését szolgáló támogatások**. Ezekből az elemekből állítjuk össze az egyéni igényeknek megfelelően, személyre szabottan a résztvevők támogatási programját.

A munkaerőpiaci képzések a térség hiányszakmáira irányulnak, az ügyfelek számára ingyenesek. A **képzést sikeresen elvégzettek elhelyezkedését is segítjük**, hogy a friss szakképzettség mellé a szükséges munkagyakorlatot is megszerezhessék.

A **foglalkoztatási támogatások** három konstrukcióban érhetőek el a programba bekapcsolódó személyek szükségletei, valamint a munkaadói oldal felől jelentkező igények alapján:

* 90 napos, munkatapasztalat szerzését szolgáló, 100%-os bérköltség támogatás (továbbfoglalkoztatási kötelezettség nélkül)
* 6 hónapos, 70%-os intenzitású támogatás 3 hónap továbbfoglalkoztatási kötelezettséggel (90 napos támogatás után sorolható)
* különös hátránnyal rendelkező (alacsony iskolai végzettségű, 50 év feletti, vagy közfoglalkoztatásból kikerülő) ügyfelek alkalmazása esetén 8 hónapos, 100%-os bérköltség támogatás 4 hónap továbbfoglalkoztatási kötelezettséggel.

Kérjük, további kérdéseivel forduljon bizalommal a lakóhelye/tartózkodási helye szerinti, állami foglalkoztatási szervként eljáró járási hivatal foglalkoztatási osztályának munkatársaihoz.